ปัจจัยความเสี่ยงที่สำคัญที่อาจมีผลกระทบต่อการดำเนินงานของบริษัทและบริษัทย่อย
และแนวทางในการป้องกันความเสี่ยงดังกล่าว สามารถสรุปได้ดังนี้

1) ความเสี่ยงจากความผันผวนของราคาวัตถุดิบ

บริษัท ระยองไวร์ อินดัสตรีส์ จำกัด (มหาชน) ซึ่งเป็นบริษัทย่อยเป็นผู้ผลิตลวดเหล็กแรงดึงสูง
และลวดเชื่อมไฟฟ้า ซึ่งต้องใช้เหล็กลวด (Wire Rod) เป็นวัตถุดิบหลักในการผลิต
โดยวัตถุดิบที่ใช้ในการผลิตมีการจัดหามาจากทั้งภายในประเทศและต่างประเทศ
โดยมีผู้จำหน่ายทั้งหมดประมาณ 5 ราย โดยบริษัทย่อยซื้อวัตถุดิบจากผู้จำหน่าย ทั้ง 5 ราย
ทั้งที่ผลิตภายในประเทศและนำเข้าจากต่างประเทศ เช่น จีน ญี่ปุ่น อินเดีย และยุโรป เป็นต้น

ทั้งนี้ บริษัทย่อยได้ตระหนักถึงปัจจัยเสี่ยงดังกล่าว
โดยมีการติดตามการเปลี่ยนแปลงของราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาและปริมาณความต้องการ
เพื่อนำมาพิจารณาประกอบการตัดสินใจในการสั่งซื้อและบริหารจัดการวัตถุดิบคงคลังให้มีความเหมาะสม
และให้สอดคล้องกับระยะเวลาการกำหนดราคาขายผลิตภัณฑ์ของบริษัทย่อย
และช่วยให้สามารถบริหารต้นทุนได้ดีขึ้น และยังมีวัตถุดิบเพียงพอต่อแผนการผลิตในระยะรายไตรมาส

บริษัท เอื้อวิทยา จำกัด (มหาชน) ซึ่งเป็นบริษัทย่อยประกอบธุรกิจหลักรับผลิตเสาโครงเหล็ก
ประเภท เสาโครงเหล็กสายส่งไฟฟ้าแรงสูง เสาโครงเหล็กโทรคมนาคม
เสาโครงเหล็กสถานีไฟฟ้าย่อย โดยมีวัตถุดิบที่สำคัญ ได้แก่ เหล็ก และสังกะสี เป็นวัตถุดิบสำคัญ
ซึ่งการเคลื่อนไหวของราคาเหล็กและสังกะสีจะมีการเปลี่ยนแปลงตามอุปสงค์และอุปทานของผู้ผลิตเหล็กและสังกะสีและผู้ใช้เหล็กและสังกะสีทั่วโลก
ดังนั้น การเปลี่ยนแปลงของราคาเหล็กและสังกะสีจะส่งผลกระทบต่อต้นทุนของบริษัท

อย่างไรก็ตาม บริษัทย่อยมีนโยบายการบริหารความเสี่ยงในเรื่องดังกล่าวดังนี้

(1) การกำหนดราคาขายและกำหนดราคาประมูลงานในโครงการต่างๆ
โดยรักษาส่วนต่างกำไรในระดับที่สามารถจะแข่งขันกับผู้ประกอบการรายอื่นๆ ได้

(2)
บริษัทย่อยมีนโยบายติดตามการเปลี่ยนแปลงราคาวัตถุดิบอย่างใกล้ชิดเพื่อประเมินสถานการณ์และแนวโน้มราคาวัตถุดิบเพื่อนำมาประกอบการพิจารณาตัดสินใจกำหนดราคารับจ้างผลิตเสาโครงเหล็ก
และวางแผนสั่งซื้อและบริหารจัดการวัตถุดิบคงคลังให้มีความเหมาะสม

(3)
บริษัทย่อยได้พัฒนาปรับปรุงการบริหารการผลิตอย่างต่อเนื่องเพื่อควบคุมต้นทุนการผลิตให้อยู่ในระดับที่เหมาะสม

(4) บริษัทย่อยมีนโยบายรักษาความสัมพันธ์อันดีกับลูกค้าของบริษัท
ทำให้บริษัทสามารถเจรจาต่อรองกับลูกค้าบางรายเพื่อขอปรับราคาจำหน่ายให้สอดคล้องกับการเปลี่ยนแปลงของราคาวัตถุดิบ
ในกรณีที่เกิดการเปลี่ยนแปลงราคาวัตถุดิบ

(5)
บริษัทย่อยมีการติดตามดูแลผลิตภัณฑ์ที่ได้จำหน่ายไปแล้วรวมทั้งการติดตามปัญหาที่เกิดขึ้นเพื่อนำมาปรับปรุงการทำงานให้ดีขึ้นอยู่ตลอดเวลา
ส่งผลให้ลูกค้ามีความพึงพอใจในด้านคุณภาพและการบริการหลังการขายเพิ่มมากขึ้นทำให้บริษัทสามารถกำหนดราคาขายในระดับที่เหมาะสมได้

2) ความเสี่ยงจากความผันผวนของอัตราแลกเปลี่ยน

บริษัท ระยองไวร์ อินดัสตรีส์ จำกัด (มหาชน) ซึ่งเป็นบริษัทย่อยได้จัดซื้อวัตถุดิบ (เหล็กลวด)
จากต่างประเทศ ในรูปเงินสกุลดอลล่าร์สหรัฐ คิดเป็นร้อยละ 90 ของยอดซื้อรวมทั้งหมด
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทย่อยโดยตรง
เนื่องจากบริษัทย่อยจำหน่ายสินค้าทั้งหมดให้แก่ลูกค้าในประเทศ
อัตราแลกเปลี่ยนจึงมีผลโดยตรงกับราคาของวัตถุดิบ

ดังนั้น เพื่อป้องกันความเสี่ยงดังกล่าว
บริษัทย่อยได้ทำสัญญากับสถาบันการเงินเพื่อแปลงอัตราแลกเปลี่ยนเป็นเงินบาททันที ณ
วันที่บริษัทย่อยยื่นทรัสต์รีซีฟ (T/R) กับธนาคาร
ซึ่งสัญญาได้คลอบคลุมสัดส่วนการซื้อวัตถุดิบจากต่างประเทศทั้งหมด
ทำให้ช่วยลดผลกระทบของความผันผวนของอัตราแลกเปลี่ยนได้หากค่าเงินบาทภายหลังจากวันที่ซื้อวัตถุดิบอ่อนตัวลง

บริษัท เอื้อวิทยา จำกัด (มหาชน)
ซึ่งเป็นบริษัทย่อยมีโครงการในอนาคตที่จะขยายธุรกิจไปยังต่างประเทศ  ซึ่งหากเกิดสถานการณ์ค่าเงินบาทแข็งค่าอย่างต่อเนื่อง
และค่าเงินสกุลดอลลาร์สหรัฐอเมริกาอ่อนค่าตามภาวะเศรษฐกิจที่ยังไม่ฟื้นตัว
จะเป็นผลให้บริษัทย่อยมีรายได้ที่แปลงกลับมาเป็นค่าเงินบาทน้อยกว่าที่ควรจะเป็นในขณะที่ต้นทุนของบริษัทย่อยมาจากผู้ค้าเหล็กที่ประกอบการภายในประเทศ

อย่างไรก็ตาม บริษัทย่อยมีแผนรองรับการผันผวนของอัตราแลกเปลี่ยน
โดยการทำสัญญาซื้อขายอัตราแลกเปลี่ยนล่วงหน้า
เพื่อลดผลกระทบจากสถานการณ์ค่าเงินบาทและภาวะเศรษฐกิจในทิศทางที่ค่าเงินบาทมีแนวโน้มที่แข็งค่าขึ้น

บริษัท เอ็นเนซอล จำกัด ซึ่งเป็นบริษัทย่อยดำเนินธุรกิจด้านบริหารการจัดการพลังงาน และบริหาร
โรงผลิตไฟฟ้า จำเป็นต้องซื้อเครื่องจักรที่ใช้ในการผลิตไฟฟ้าจากต่างประเทศ
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทย่อยโดยตรง
เนื่องจากอะไหล่ต่างๆ รวมถึงการบำรุงรักษา ต้องนำเข้าจากต่างประเทศเกือบทั้งหมด

ดังนั้น เพื่อป้องกันความเสี่ยงดังกล่าว
บริษัทย่อยจึงได้ติดต่อกับผู้ผลิตโดยตรงในการนำเข้าอุปกรณ์และอะไหล่ต่างๆ
เพื่อลดรายจ่ายในการดำเนินการผ่านตัวแทน อีกทั้งยังเป็นการเพิ่มความรู้
ความสามารถให้แก่บุคลกรในการติดต่อประสานงานและทำงานร่วมกันในการบำรุงรักษาเครื่องจักรกับผู้ผลิตโดยตรง

3) ความเสี่ยงจากการจัดหาวัตถุดิบและพึ่งพิงผู้ผลิตวัตถุดิบ

บริษัท ระยองไวร์ อินดัสตรีส์ จำกัด (มหาชน) ซึ่งเป็นบริษัทย่อยซื้อเหล็กลวดประมาณร้อยละ 80
จากผู้จำหน่ายต่างประเทศ ทำให้บริษัทย่อยมีความเสี่ยงจากการขาดแคลนวัตถุดิบ
หากผู้จำหน่ายดังกล่าวไม่สามารถส่งมอบวัตถุดิบได้ทันตามความต้องการของบริษัทย่อย

ปัจจุบัน ผู้บริหารลดความเสี่ยงดังกล่าว โดยจัดหาวัตถุดิบจากในประเทศเพิ่มมากขึ้น
เพื่อให้เพียงพอต่อความต้องการของตลาดที่เปลี่ยนแปลง

บริษัท เอื้อวิทยา จำกัด (มหาชน)
ซึ่งเป็นบริษัทย่อยซื้อวัตถุดิบหลักของบริษัทย่อยเกือบทั้งหมดได้สั่งซื้อจากผู้จำหน่ายภายในประเทศ
บริษัทย่อยจึงมีความเสี่ยงจากการอาจขาดแคลนวัตถุดิบในกรณีที่ผู้จัดจำหน่าย
ไม่สามารถจัดส่งวัตถุดิบให้แก่บริษัทได้ตามกำหนด
และบริษัทย่อยไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตสินค้าตามที่ได้รับคำสั่งจากลูกค้า

อย่างไรก็ตาม บริษัทย่อยได้มีการติดตามประเมินสถานการณ์โดยใกล้ชิด
และมีการวางแผนการสั่งซื้อวัตถุดิบล่วงหน้า
ประกอบกับบริษัทสั่งซื้อวัตถุดิบจากผู้จัดจำหน่ายดังกล่าวเป็นเวลานานและไม่เคยมีการค้างชำระค่าสินค้า
ส่งผลให้บริษัทมีความสัมพันธ์ที่ดีกับผู้จัดจำหน่ายวัตถุดิบที่สำคัญ
และจากการดำเนินงานของบริษัทในอดีตที่ผ่านมา บริษัทยังไม่เคยประสบปัญหาขาดแคลนวัตถุดิบ
ทำให้บริษัทย่อยเชื่อมั่นว่าจะไม่ได้รับผลกระทบหรือความเสียหายใดๆ
ในการสั่งซื้อวัตถุดิบจากผู้จัดจำหน่ายวัตถุดิบดังกล่าว นอกจากนี้
บริษัทย่อยมีทางเลือกในการซื้อวัตถุดิบที่สำคัญดังกล่าวจากผู้จัดจำหน่ายวัตถุดิบรายอื่น

บริษัท เอ็นเนซอล จำกัด ซึ่งเป็นบริษัทย่อยดำเนินธุรกิจด้านบริหารการจัดการพลังงาน และบริหาร
โรงผลิตไฟฟ้า ซึ่งต้องใช้ก๊าซธรรมชาติ เป็นเชื้อเพลิงในการขับเคลื่อนเครื่องผลิตไฟฟ้าและลมร้อน
ซึ่งในปีที่ ผ่านมามีความผันผวนของราคาก๊าซธรรมชาติ
ซึ่งมีผลต่อต้นทุนการผลิตและการดำเนินงานของบริษัทย่อยโดยตรง
เนื่องจากเชื้อเพลิงที่ใช้ทั้งหมดจะมาจากผู้ผลิตเพียงรายเดียวคือการปิโตเลียมแห่งประเทศไทย

ดังนั้น บริษัทย่อยได้ติดตามข่าวสารและแนวโน้มในการปรับราคาก๊าซอย่างใกล้ชิด
รวมถึงได้หารือร่วมกันกับการปิโตเลียมแห่งประเทศไทย
เพื่อหาแนวทางเป็นไปได้ในการซื้อขายก๊าซล่วงหน้า เพื่อเป็นการลดความเสี่ยงในส่วนนี้ลง

4) ความเสี่ยงด้านการแข่งขันของบริษัทย่อย

บริษัท ระยองไวร์ อินดัสตรีส์ จำกัด (มหาชน)
เนื่องจากมาตรการภาษีนำเข้าของกลุ่มประเทศสมาชิกอาฟต้า และประเทศอินเดีย
ซึ่งเสียภาษีเพียงร้อยละ 5
และการนำเข้าสินค้าจากประเทศจีนมีราคาต่ำกว่าสินค้าที่ผลิตได้ในประเทศที่มีต้นทุนการผลิตจำกัดจึงพบปัญหาความเสี่ยงด้านการแข่งขันและการจัดหาตลาดสำหรับผลิตภัณฑ์ดังกล่าว

ทั้งนี้ ผู้บริหารได้ตระหนักถึงปัจจัยความเสี่ยงดังกล่าว โดยพยายามปรับปรุงเพื่อเพิ่มประสิทธิภาพใน
หลายๆ ด้าน เช่น การปรับปรุงขบวนการผลิต โดยการซ่อมแซมและเปลี่ยนเครื่องจักรบางส่วน
การบริหาร สินค้าคงคลัง การบริหารลูกหนี้การค้าและเจ้าหนี้การค้า
และการควบคุมคุณภาพอย่างสม่ำเสมอ เป็นต้น เพื่อควบคุม

และลดต้นทุนการผลิตอย่างต่อเนื่อง และเป็นการเสริมสร้างศักยภาพในการแข่งขัน
รวมทั้งมีการสร้างทีมการตลาด ที่มีศักยภาพเพื่อดูแลและขยายตลาด

5) ความเสี่ยงจากการพึ่งพิงลูกค้า

บริษัท เอื้อวิทยา จำกัด (มหาชน)
ซึ่งเป็นบริษัทย่อยประกอบธุรกิจรับผลิตเสาโครงเหล็กประเภทเสาโครงเหล็กสายส่งไฟฟ้าแรงสูง
เสาโครงเหล็กโทรคมนาคม เสาโครงเหล็กสถานีไฟฟ้าย่อย งานโครงเหล็กทั่วไป
และจำหน่ายสินค้าอุตสาหกรรมตามความต้องการของลูกค้า
ลูกค้ารายใหญ่ของบริษัทเป็นผู้รับเหมาหลักหรือผู้รับเหมาช่วงจากการไฟฟ้าฝ่ายผลิตแห่งประเทศไทย
การไฟฟ้าส่วนภูมิภาค บมจ. กสท. โทรคมนาคม
บริษัทย่อยจึงมีความเสี่ยงจากการพึ่งพิงรายได้หลักจากลูกค้ารายดังกล่าว

อย่างไรก็ตาม บริษัทย่อยได้รับคำสั่งซื้อจากลูกค้าอย่างต่อเนื่อง
สืบเนื่องจากการที่บริษัทย่อยผลิตสินค้า ได้ตรงกับความต้องการของลูกค้าทั้งในด้านคุณภาพ
การส่งมอบที่ตรงเวลา ราคาขายที่สามารถแข่งขันได้
และบริษัทย่อยมีการติดตามดูแลผลิตภัณฑ์ที่ได้จำหน่ายไปแล้วรวมทั้งการติดตามปัญหาที่เกิดขึ้นเพื่อนำมาปรับปรุงการทำงานให้ดีขึ้นอยู่ตลอดเวลา
ส่งผลให้ลูกค้ามีความพึงพอใจในด้านคุณภาพและการบริการหลังการขาย
รวมทั้งบริษัทย่อยมีนโยบายในการสร้างความสัมพันธ์ที่ดีกับลูกค้า นอกจากนี้
สินค้าของบริษัทย่อยต้องอาศัยความเชี่ยวชาญในการผลิตซึ่งบริษัทย่อยมีบุคลากรที่มีประสบการณ์ดังกล่าว

บริษัท เอ็นเนซอล จำกัด ซึ่งเป็นบริษัทย่อยดำเนินธุรกิจด้านบริหารการจัดการพลังงาน
และบริหารโรงผลิตกระแสไฟฟ้าให้แก่บริษัท เดอะ สยามเซรามิค กรุ๊ป อินดัสทรีส์ จำกัด
(โสสุโก้กรุ๊ป) ซึ่งปัจจุบันเป็นลูกค้าเพียงรายเดียวของบริษัทย่อย ดังนั้น
ผลการดำเนินงานของบริษัทย่อยและมูลค่าที่คาดว่าจะได้รับคืนของสินทรัพย์จึงขึ้นอยู่กับผลการดำเนินงานและปริมาณการซื้อกระแสไฟฟ้าและพลังงานความร้อนของโสสุโก้กรุ๊ป
บริษัทย่อยลดความเสี่ยงโดยเจรจากับการไฟฟ้าส่วนภูมิภาคเพื่อจำหน่ายกระแสไฟฟ้าส่วนที่เกินความต้องการของโสสุโก้กรุ๊ป

6) ความเสี่ยงจากความไม่แน่นอนของการได้รับชำระหนี้ตามข้อตกลงโอนสิทธิ

บริษัท เอื้อวิทยา จำกัด (มหาชน) ซึ่งเป็นบริษัทย่อย
ได้ทำสัญญาปรับปรุงโครงสร้างหนี้กับปิคนิคซึ่งเป็นลูกหนี้การค้าของบริษัท เมื่อวันที่ 23 สิงหาคม
2550 โดยปิคนิคตกลงโอนสิทธิการรับเงินค่าขายหุ้นบริษัท เอ็นเนซอล จำกัด ที่ปิคนิคได้รับจากบริษัท
อีสเทิร์นไวร์ จำกัด (มหาชน) เมื่อวันที่ 30 สิงหาคม 2550 ให้กับบริษัท เอื้อวิทยา จำกัด
(มหาชน) จำนวนเงินประมาณ 12.76 ล้านบาท เพื่อเป็นการชำระหนี้ของปิคนิค อย่างไรก็ตาม ณ
วันที่ 31 ธันวาคม 2550 บริษัท เอื้อวิทยา จำกัด (มหาชน) มิได้ล้างลูกหนี้การค้า (ปิคนิค)
ออกจากบัญชีเมื่อบริษัท เอื้อวิทยา จำกัด (มหาชน) ได้รับชำระเงินดังกล่าว แต่ได้แสดงเป็น
“เงินรับชำระหนี้ตามข้อตกลงโอนสิทธิ” ไว้ภายใต้หนี้สินหมุนเวียนอื่นในงบดุล
เนื่องจากได้มีการอายัดสิทธิเรียกร้องเงินค่าขายหุ้นในบริษัท
เอ็นเนซอลจำกัดโดยเจ้าพนักงานบังคับคดี ดังนั้นบริษัทย่อย จึงมีความเสี่ยงจากความไม่แน่นอนว่า
เงินที่ได้รับชำระมาตามข้อตกลงโอนสิทธิการรับเงินค่าขายหุ้นดังกล่าว
บริษัทย่อยจะต้องส่งคืนให้บริษัท อีสเทิร์นไวร์ จำกัด (มหาชน) หรือไม่ ทั้งนี้
หากศาลมีคำสั่งให้บริษัท เอื้อวิทยา จำกัด (มหาชน)
ต้องส่งคืนเงินที่ได้รับชำระมาตามข้อตกลงโอนสิทธิการรับเงินค่าขายหุ้นดังกล่าวจำนวนประมาณ
12.76 ล้านบาท จะส่งผลกระทบต่อกระแสเงินสดของบริษัท เอื้อวิทยา จำกัด (มหาชน) จำนวน
12.76 ล้านบาท แต่ไม่ส่งผลกระทบต่องบกำไรขาดทุน เนื่องจากบริษัท เอื้อวิทยา จำกัด (มหาชน)
ได้ตั้งค่าเผื่อหนี้สงสัยจะสูญสำหรับลูกหนี้การค้ารายปิคนิคไว้ทั้งจำนวนแล้ว อย่างไรก็ตาม
หากเกิดกรณีดังกล่าวขึ้น บริษัท

เอื้อวิทยา จำกัด (มหาชน) ก็ต้องดำเนินการตามกฎหมายเพื่อยื่นขอรับชำระหนี้จำนวน 12.76
ล้านบาท ที่ปิคนิคค้างอยู่ต่อไป

7) ความเสี่ยงด้านบุคลากร

บริษัท เอื้อวิทยา จำกัด (มหาชน)
ซึ่งเป็นบริษัทย่อยประกอบธุรกิจรับผลิตเสาโครงเหล็กสายส่งไฟฟ้าแรงสูง
เสาโครงเหล็กโทรคมนาคม เสาโครงเหล็กทั่วไป
การประกอบธุรกิจของบริษัทย่อยต้องอาศัยความเชี่ยวชาญเฉพาะด้านจากวิศวกรซึ่งมีประสบการณ์ในการออกแบบ
บริษัทย่อยจึงมีความเสี่ยงจากการพึ่งพิงวิศวกร และผู้ชำนาญการ หากบุคลากรดังกล่าวลาออก
อาจเกิดการขาดแคลนบุคลากรที่สำคัญและอาจส่งผลกระทบต่อการดำเนินธุรกิจของบริษัทย่อย

อย่างไรก็ตาม
บริษัทย่อยมีนโยบายให้ความสำคัญกับการรักษาบุคลากรให้ปฏิบัติงานต่อเนื่องในระยะยาวกับบริษัทย่อย
โดยบริษัทย่อยมีนโยบายจ่ายค่าตอบแทนให้อยู่ในระดับที่สามารถแข่งขันได้กับบริษัทอื่นๆ
ที่ประกอบธุรกิจใกล้เคียงกัน นอกจากนี้ บริษัทย่อยมีนโยบายพัฒนาบุคลากร ได้แก่ การฝึกอบรม
และการส่งไปดูงานทั้งภายนอกและภายในประเทศ
รวมทั้งมีนโยบายให้ความสำคัญกับระบบประเมินผลงานให้สอดคล้องกับการปฏิบัติงานของพนักงาน
ซึ่งที่ผ่านมาบริษัทย่อยไม่เคยประสบปัญหาการขาดแคลนวิศวกรและผู้ชำนาญการ

บริษัท เอ็นเนซอล จำกัด ซึ่งเป็นบริษัทย่อยดำเนินธุรกิจด้านบริหารจัดการพลังงาน
และบริหารโรงผลิตไฟฟ้า จำเป็นต้องอาศัยความรู้ ความสามารถของบุคลากรเฉพาะด้าน
และต้องเป็นบุคลากรที่มีความชำนาญและ ประสบการณ์ ดังนั้น การสูญเสียหรือการขาดแคลนบุคลากร
ย่อมมีผลกระทบต่อการประกอบธุรกิจ

ดังนั้น บริษัทย่อยจึงมีนโยบายที่จะรักษาบุคลากรที่มีคุณภาพไว้
พร้อมกันนั้นก็พยายามคัดสรรบุคลากรภายนอกที่มีความสนใจและมีประสิทธิภาพเข้าร่วมงานกับบริษัทย่อย
เพื่อสร้างบุคลากรด้านนี้ให้เพิ่มมากขึ้น
และยังจัดให้มีการอบรมทั้งภายในและภายนอกบริษัทอย่างสม่ำเสมอ
รวมถึงให้ทำงานภาคสนามจริงร่วมกับผู้เชี่ยวชาญจากบริษัทผู้ผลิต เพื่อเป็นการเพิ่มพูนความรู้
ความชำนาญและประสบการณ์
โดยบริษัทย่อยได้มีการเสนอผลตอบแทนที่สอดคล้องกับมาตรฐานตลาดแรงงาน และสวัสดิการต่างๆ
เช่น กองทุนสำรองเลี้ยงชีพ การตรวจสุขภาพประจำปี เบี้ยเลี้ยง การประกันภัย
ซึ่งคาดว่าบริษัทย่อยจะลดความเสี่ยงในส่วนนี้ลงได้

8) ความเสี่ยงด้านเครื่องจักร

บริษัท เอ็นเนซอล จำกัด ซึ่งเป็นบริษัทย่อยดำเนินธุรกิจด้านบริหารจัดการพลังงาน
และบริหารโรงผลิตกระแสไฟฟ้า
จำเป็นต้องซื้อเครื่องจักรที่เกี่ยวข้องผลิตกระแสไฟฟ้าจากผู้ผลิตเฉพาะ
ซึ่งแต่ละผู้ผลิตจะมีเทคโนโลยีและคุณลักษณะเฉพาะตัวไม่เหมือนกัน

บริษัทย่อยมีการเปิดกว้างไม่ผูกขาดต่อการจัดซื้อ จัดจ้าง
เครื่องจักรที่เกี่ยวข้องกับการผลิตกระแสไฟฟ้า จึงสามารถเปรียบเทียบกันระหว่างผู้ผลิตได้ในหลายๆ
ด้าน เช่น คุณภาพ การให้บริการหลังการขาย ตัวแทนจำหน่ายในประเทศ เทคโนโลยี และราคา
คาดว่าจะทำให้บริษัทย่อยสามารถลดความเสี่ยงในส่วนนี้ลงได้

9) ความเสี่ยงจากการให้สินเชื่อลูกค้า

บริษัท เอื้อวิทยา จำกัด (มหาชน) ซึ่งเป็นบริษัทย่อยมีการให้เครดิตแก่ลูกค้า 30-90 วัน
ดังนั้นบริษัทย่อยจึงมีความเสี่ยงในการเรียกเก็บหนี้
ซึ่งหากเรียกเก็บหนี้ดังกล่าวไม่ได้หรือไม่ครบตามจำนวนทั้งหมดอาจจะส่งผลกระทบต่อสภาพคล่องและฐานะทางการเงินของบริษัทย่อย

อย่างไรก็ตาม บริษัทย่อยมีการจัดทำระเบียบปฏิบัติการกำหนดวงเงินสินเชื่อสำหรับลูกค้า
และกำหนดนโยบายการตั้งค่าเผื่อหนี้สงสัยจะสูญโดยประมาณจากผลขาดทุนที่อาจเกิดขึ้นจากการเก็บเงินจากลูกหนี้ไม่ได้
โดยจำนวนค่าเผื่อหนี้สงสัยจะสูญนี้ประมาณขึ้นจากประสบการณ์ในการเก็บเงินในอดีต
และตามสถานะปัจจุบันของลูกหนี้คงค้าง
ทั้งนี้ประเมินค่าเผื่อหนี้สงสัยจะสูญโดยการวิเคราะห์ประวัติการชำระหนี้
และคาดการณ์ศักยภาพและความเสี่ยงในการชำระหนี้ในอนาคต และสำหรับลูกหนี้ที่ค้างชำระเกิน 1
ปี ให้ตั้งสำรองไว้ร้อยละ 100 และดำเนินการติดตามคุณภาพลูกหนี้อย่างสม่ำเสมอ

10) ความเสี่ยงด้านเงินทุนหมุนเวียน

บริษัท เอื้อวิทยา จำกัด (มหาชน)
ในการประกอบธุรกิจของบริษัทย่อยต้องมีการสำรองวัตถุดิบล่วงหน้าเพื่อใช้ในการผลิตเสาโครงเหล็กและส่งมอบให้แก่ลูกค้าตามสัญญา
ดังนั้น หากบริษัทย่อยไม่สามารถบริหารจัดการสินค้าคงเหลือให้หมุนเวียนในระดับที่เหมาะสม
อาจส่งผลต่อการขาดแคลนเงินทุนหมุนเวียน และส่งผลให้สภาพคล่องของบริษัทย่อยลดลง

อย่างไรก็ตาม
บริษัทย่อยมีนโยบายวางแผนสำรองวัตถุดิบและสำรองสินค้าคงเหลือโดยพิจารณาให้เหมาะสมกับการเปลี่ยนแปลงของราคาวัตถุดิบ
และปริมาณงานที่จะต้องส่งมอบให้แก่ลูกค้า
ซึ่งในระยะเวลาที่ผ่านมาบริษัทย่อยไม่ได้ประสบปัญหาเกี่ยวกับสภาพคล่อง

11) ความเสี่ยงด้านระบบสารสนเทศ

บริษัท เอื้อวิทยา จำกัด (มหาชน)
ซึ่งเป็นบริษัทย่อยได้นำระบบสารสนเทศมาใช้ในทุกหน่วยงานของบริษัทย่อย ได้แก่
ฝ่ายผลิตเสาโครงเหล็ก ฝ่ายชุบสังกะสี ฝ่ายวางแผนและควบคุมคุณภาพ ฝ่ายวิศวกรรม
ฝ่ายบัญชีและการเงิน ฝ่ายอำนวยการ ฝ่ายขายเสาโครงเหล็กและโครงการพิเศษ
และฝ่ายขายสินค้าอุตสาหกรรม การที่ทุกฝ่ายในบริษัทย่อยทำงานภายใต้ระบบสารสนเทศเดียวกัน
การขัดข้องหรือเสียหายของระบบสารสนเทศ
จึงอาจส่งผลกระทบต่อการทำงานโดยรวมของบริษัทย่อย

อย่างไรก็ตาม บริษัทย่อยได้มีโครงการจัดทำแผนฉุกเฉินเป็นลายลักษณ์อักษรขึ้นในกรณีที่เกิดภัยพิบัติ
เช่น ภัยธรรมชาติ อุบัติเหตุ อัคคีภัย และการก่อการร้าย
และมีการสำรองข้อมูลในระบบคอมพิวเตอร์ โดยในส่วนข้อมูลที่สำคัญ
บริษัทย่อยได้ดำเนินการสำรองไว้ 2 ชุด และจัดเก็บแยกไว้คนละสถานที่

12) ความเสี่ยงด้านการบริหารจัดการบริษัทจากการเปลี่ยนแปลงโครงสร้างผู้ถือหุ้นในอนาคต

บริษัท เอื้อวิทยา จำกัด (มหาชน) ซึ่งเป็นบริษัทย่อยมีผู้ถือหุ้นรายใหญ่ คือ บริษัท แคปปิทอล
เอ็นจิเนียริ่ง เน็ตเวิร์ค จำกัด (มหาชน) ถือหุ้นบริษัทในสัดส่วนร้อยละ 90.98
ผู้ถือหุ้นรายใหญ่ดังกล่าวจะสามารถมีอำนาจในการควบคุมบริษัทย่อยและมีอิทธิพลต่อการตัดสินใจของบริษัทย่อยในทุกเรื่องที่ต้องได้รับอนุมัติจากที่ประชุม
ผู้ถือหุ้น
ดังนั้นผู้ถือหุ้นรายอื่นของบริษัทย่อยจึงมีความเสี่ยงจากการไม่สามารถรวบรวมคะแนนเสียงเพื่อตรวจสอบและถ่วงดุลในเรื่องที่ผู้ถือหุ้นดังกล่าวเสนอให้ที่ประชุมผู้ถือหุ้นพิจารณา

อย่างไรก็ดี เมื่อพิจารณาโครงสร้างการจัดการของบริษัทย่อย ซึ่งประกอบด้วยคณะกรรมการบริษัท
และคณะกรรมการตรวจสอบ พบว่าบริษัทย่อยมีโครงสร้างการบริหาร จัดการ
โดยบุคลากรที่มีความรู้ความสามารถ มีการกำหนดขอบเขตอำนาจหน้าที่ของคณะกรรมการบริษัท
และคณะกรรมการตรวจสอบ อย่างชัดเจนและโปร่งใส
สำหรับการกำหนดมาตรการการทำรายการที่เกี่ยวโยงกับกรรมการบริษัท ผู้ถือหุ้นรายใหญ่
ผู้มีอำนาจควบคุม รวมถึงบุคคลที่อาจมีความขัดแย้ง
บุคคลดังกล่าวจะไม่มีสิทธิในการอนุมัติรายการนั้นๆ
รวมทั้งมีคณะกรรมการตรวจสอบถ่วงดุลการตัดสินใจ ทั้งนี้
เพื่อสร้างความมั่นใจให้แก่ผู้ถือหุ้นถึงความโปร่งใส
และถ่วงดุลอำนาจในการบริหารงานของบริษัทย่อย